钦定古今图书集成/明伦汇编/宫闱典/第129卷 > 杨复光
## 钦定古今图书集成/明伦汇编/宫闱典/第129卷 > 杨复光

按《唐书宦者传》：“复光，闽人也，本乔氏，有武力，少养于
内常侍杨元价家，颇以节谊自奋，元价奇之。宣宗时，
元价监盐州军，诬杀刺史刘皋，皋有威名者，世讼其
冤。稍迁左神策军中尉，谮去宰相杨收，权宠震时。复
光有谋略，累监诸镇军。乾符初，佐平卢节度使曾元
裕击贼王仙芝，败之。招讨使宋威击仙芝于江西。复”
光在军，请判官吴彦宏约贼降，仙芝遣将尚君长自
缚如约。威疾其功，密请僖宗诛之，故仙芝怨复引兵
叛。后天子寤威阶祸，罢之，以兵与复光。乃进禽徐唐、
莒、王铎为招讨，复光仍监军。铎之弃荆南也，山南东
道节度使刘巨容定其地，以忠武别将宋浩领荆南，
泰宁将段彦谟佐之。复光父尝监忠武军，而浩已为
大将，见复光少之不为礼，彦谟亦耻居浩下，遂有隙。
复光曰：“胡不杀之？”彦谟引慓士击杀浩，复光以客常
滋假留后，而奏浩罪，荐彦谟为朗州刺史。诏郑绍业
为荆南节度使，以复光监忠武军，屯邓州，遏贼右冲。
帝西幸，召绍业见行在，复光更引彦谟为荆南节度
使。彦谟绐行边诣复光，以黄金数百两为谢。其后，忠
武周岌受贼命，尝夜宴，召复光左右曰：“彼既附贼，必
不利公，不如毋行。”复光固往酒所语时事，复光泣曰：
“丈夫所感，独恩与义耳。彼不顾恩义，规利害，何丈夫
哉？公奋匹夫封侯，乃捐十八叶天子，北面臣贼，何恩
义利害昧昧邪？”岌流涕曰：“吾力不足，阳合而阴离之，
故召公计。”因持杯盟曰：“有如酒。”即遣子守亮斩贼使
于传舍。秦宗权据蔡州叛岌，复光以忠武兵三千入
见之。宗权即遣部将王淑持兵万人，从复光定荆、襄。
师次邓淑逗遛，复光斩之，并其军为八，以鹿晏弘、晋
晖、张造、李师泰、王建、韩建等为之将，进攻南阳，贼将
朱温、何勤逆战，大败，遂收邓州，追北蓝桥，会母丧，班
师。俄起为天下兵马都监，总诸军，与东面招讨使王
重荣并力定关中。朱温守同州，复光遣使鑴谕温以
所部降。方贼之彊，重荣忧不知所出，谓复光曰：“臣贼
邪，且负国拒战邪？则兵寡，奈何？”复光曰：“李克用与我
世共患难，其为人奋不顾身。比数召未即至者，由太
原道不通耳，非忍祸者。若谕上意，彼宜必来。”重荣曰：
“善。”白王铎，以诏使至太原，克用兵乃出。京师平，以功
加开府仪同三司、同华制置使，封弘农郡公，赐号资
忠辉武匡国平难功臣。卒河中，赠观军容使，谥曰忠
肃。复光御下有恩，军中闻其死，皆恸哭，而麾下多立
功者，诸子为将帅数十人，守宗亦为忠武节度使。